钦定古今图书集成/明伦汇编/氏族典/第067卷 > 朱匡业
## 钦定古今图书集成/明伦汇编/氏族典/第067卷 > 朱匡业

按《十国春秋》，南唐朱匡业，吴奉国节度使延寿子也。
延寿以谋叛诛，匡业时尚幼，稍长嗜酒使气。烈祖辅
吴，拔为军校，积功至诸军都虞候。昇元中，出为歙州
刺史，有政绩，改建州留后，还朝，授神卫统军。周侵淮
南，中外震骇，盗乘间多窃发，以匡业为内外巡检使。
严而无私，犯令无所贷，四郊肃然，夜户不闭。正阳丧
师。朱元叛，元宗议亲征，召匡业及统军刘存中问方
略。匡业辄对曰：“运数之兴，天地皆助。大事若去，虽英
雄亦无如之何。”存中从旁赞之，忤旨，贬匡业抚州团
练使，流存中饶州。后王袭位，召拜神武统军，加中书
令，卒。子崇俊，短陋羸瘠，而妙于骑击，驰突若神，先匡
业死。